ປ. ໂອບາມາ ຈັດກອງປະຊຸມຫາລື ເລື້ອງລັດທິຫົວຮຸນແຮງຈັດ ໃນອາເມຣິກາ
ກອງປະຊຸມນີ້ ແມ່ນແນໃສ່ ເພື່ອຊອກຫາ​ວິທີ​ທາງ​ ຢຸດພວກ​ຊາວ​ໜຸ່ມ ຢູ່​ໃນ​ອາ​ເມຣິກາ ແລະ​ແຫ່ງ​ອື່ນໆ ບໍ່​ໃຫ້​ເຂົ້າ​ຮ່ວມ​ກັບ​ ພວກ​ກຸ່ມ​ກໍ່​ການ​ຮ້າຍ ​ເຊັ່ນ​ກຸ່ມ​ລັດ​ອິສລາມ.
ໃນວັນພຸດມື້ອື່ນນີ້ ປະທານາທິບໍດີ Barack Obama ຈະເປັນ ເຈົ້າພາບ ກອງປະຊຸມສຸດຍອດບັ້ນໜຶ່ງທີ່ຈະນຳເອົາ ຕຳຫລວດ ຜູ້ນຳດ້ານສາສະໜາແລະຄົນອື່ນໆອີກ ມາສົນທະນາຫາລືກັນ ກ່ຽວກັບວ່າ ຈະຮັບມືກັນແນວໃດ ກັບລັດທິຫົວຮຸນແຮງຈັດຢູ່ໃນ ບັນດາຄຸ້ມໃນຫົວເມືອງຕ່າງໆຂອງອາເມຣິການັ້ນ ກອງປະຊຸມ ແມ່ນແນໃສ່ເພື່ອພິຈາລະນາເບິ່ງການດຳເນີນຄວາມພະຍາຍາມ ຢູ່ພາຍໃນປະເທດແລະຕ່າງປະເທດ ເພື່ອຫາທາງປ້ອງກັນບໍ່ໃຫ້ ພວກນິຍົມລັດທິຫົວຮຸນແຮງຈັດ ຊອກເກນເອົາຊາວໜຸ່ມຢູ່ໃນອາ ເມຣິກາແລະແຫ່ງອື່ນໆ ໄປເຂົ້າຮ່ວມກັບພວກເຂົາ ຜູ້ສື່ຂ່າວວີໂອ ເອ ປະຈຳທຳນຽບຂາວ Luis Ramirez ມີລາຍລະອຽດ ຊຶ່ງດາຣາ ຈະນຳມາສະເໜີທ່ານ ການໂຈມຕີຂອງພວກກໍ່ການຮ້າຍ ທີ່ນະຄອນຫລວງປາຣີ ຂອງປະເທດຝຣັ່ງ ເມື່ອເດືອນ ມັງກອນຜ່ານມາ ໄດ້ສ້າງຄວາມກັງວົນໃຫ້ທ່ານໂອບາມາ ຫລາຍພໍສົມຄວນ ຈົນທ່ານຕ້ອງ ໄດ້ຮຽກກອງປະຊຸມ ທີ່ໄດ້ຖືກເລື່ອນເວລາ ມາດົນນານແລ້ວນັ້ນຂຶ້ນ ຈຸດປະສົງກໍແມ່ນເພື່ອ ຊອກຫາສາເຫດຕົ້ນຕໍ່ຂອງລັດທິຫົວຮຸນແຮງຈັດ ແລະຫາວິທີທາງຢຸດພວກຊາວໜຸ່ມ ຢູ່ໃນ ອາເມຣິກາແລະແຫ່ງອື່ນໆ ບໍ່ໃຫ້ເຂົ້າຮ່ວມກັບພວກກຸ່ມກໍ່ການຮ້າຍ ເຊັ່ນກຸ່ມລັດອິສລາມ Islamic State ຫລື IS ໃນຄຳຖະແຫລງປະນາມລັດທິຫົວຮຸນແຮງຈັດ ຫລາຍໆຄັ້ງເມື່ອໄວໆມານີ້ ທ່ານໂອບາມາ ໄດ້ລະມັດລະວັງ ທີ່ຈະບໍ່ເອີ່ຍຊື່ສາສະໜາອິສລາມອອກມາ ແຕ່ໄດ້ເອີ່ຍເຖິງການບໍ່ຍອມຮັບ ຊຶ່ງກັນແລະກັນໃນດ້ານສາສະໜາໂດຍທົ່ວໄປ ວ່າເປັນໂຕການ ຫລືສາເຫດ ປະທານາທິບໍດີ ໂອບາມາ ກ່າວວ່າ ບາງເທື່ອ ມັນກໍແມ່ນຢູ່ໃນບັນດາຄຸ້ມຕ່າງໆ ທີ່ທຸກຍາກແລະເຕັມໄປດ້ວຍພວກແກ໊ງອັນທະ ພານຂອງອາເມຣິກາເອງ ທີ່ວິໄສທັດອັນນີ້ ຕົກຢູ່ໃນອັນຕະລາຍ ຮູບເງົາວີດີໂອເລື້ອງໜຶ່ງ ທີ່ຫ້ອງການສືບສວນກາງສະຫະລັດ ຫລື FBI ນຳອອກເຜີຍແຜ່ ທາງ YouTube ທີ່ສະແດງໃຫ້ເຫັນນັກລົບຄົນໜຶ່ງຂອງກຸ່ມລັດອິສລາມ ປາກພາສາອັງກິດ ສຳນຽງອາເມຣິກັນ ໄດ້ພາໃຫ້ບັນດາເຈົ້າໜ້າທີ່ສະຫະລັດ ມີຄວາມເປັນຫ່ວງເພີ້ມຂຶ້ນວ່າ ພວກຊາວໜຸ່ມອາເມຣິກັນທີ່ມີຊີວິດລຳບາກນັ້ນ ອາດສາມາດຖືກເກນໄປໄດ້ ໂດຍງ່າຍ ການດຳເນີນຄວາມພະຍາຍາມເພື່ອປາບພວກແກ໊ງ ແລະຍື່ນມືໄປຊ່ວຍເຫລືອປະຊາຊົນ ໃນທ້ອງຖິ່ນ ໂດຍໜ່ວຍງານຕ່າງໆ ເຊັ່ນກົມຕຳຫລວດນະຄອນ ລອສ ແອນຈີແລສ ແມ່ນ ເປັນໂຕແບບຫລືແບບຢ່າງ ຂອງວິທີຢຸດຢັ້ງພວກຊາວໜຸ່ມອາເມຣິກັນ ບໍ່ໃຫ້ຫັນໄປນິຍົມ ລັດທິຫົວຮຸນແຮງ ແລະຕຳຫລວດຈາກນະຄອນ ລອສ ແອນຈີແລສ ພ້ອມທັງຈາກເຂດຫົວ ເມືອງອື່ນໆນຳ ກໍຈະເຂົ້າຮ່ວມກອງປະຊຸມສົນທະນາຫາລືໃນຄັ້ງນີ້ນຳ ທ່ານ Josh Earnest ໂຄສົກທຳນຽບຂາວ ເວົ້າວ່າ ແຕ່ພວກວິຈານກ່າວວ່າ ຫົວຂໍ້ຂອງກອງປະຊຸມແມ່ນກວມກ້ວາງໂພດ ແລະບັນຫາກໍແມ່ນ ສະລັບຊັບຊ້ອນຫລາຍ ຈົນມັນຄົງຈະເປັນການຍາກ ທີ່ຈະຄິດຫາໂຄງການໃດໆທີ່ໄດ້ຜົນ ຂຶ້ນມາໄດ້ ເພື່ອຮັບມືກັບສາເຫດຕົ້ນຕໍຂອງລັດທິຫົວຮຸນແຮງຈັດນັ້ນ ທ່ານ Philip Lohaus ນັກວິເຄາະເລື້ອງຄວາມໝັ້ນຄົງຂອງສະຖາບັນ ວິສາຫະກິດອາເມ ຣິກັນ ຫລື American Enterprise Institute ກ່າວວ່າ ການສົນທະນາຫາລືກ່ຽວກັບລັດທິ ຫົວຮຸນແຮງຈັດຂອງສາສະໜາອິສລາມນັ້ນ ໃນບັ້ນສຸດທ້າຍແລ້ວ ກໍແມ່ນມີຄວາມຈຳເປັນ ທ່ານ Lohaus ກ່າວວ່າ ກອງປະຊຸມສຸດຍອດທີ່ວ່ານີ້ ຈະເປັນກອງປະຊຸມທຳນອງນີ້ເທື່ອທຳອິດ ແລະບາງທີ ກໍອາດ ຈະເປັນຈຸດເລີ້ມຕົ້ນຂອງການສົນທະນາທີ່ສຳຄັນບັ້ນໜຶ່ງ